Nog twee tieners vas ná moord op skoolseunFoto: Lindi Masingo/ANA Die polisie het nog twee verdagtes in hegtenis geneem in verband met die moord op ŉ 19-jarige seun Woensdagoggend buite ŉ skool in Mondeor in Johannesburg. Kapt. Kay Makhubele, woordvoerder van die polisie, het bevestig die twee verdagtes is vroeg Donderdagoggend in hegtenis geneem. “Die verdagtes is in Soweto en Naturena in hegtenis geneem en is albei 15 jaar oud.” ŉ Dertienjarige verdagte is reeds Woensdag kort na die moord op Kulani Mathebula (19) in hegtenis geneem. Mathebula was Woensdagoggend op pad skool toe en is in ŉ veld naby die skool doodgesteek. Mathebula was in gr. 11 en het sowat ŉ kilometer van dié skool gewoon. Panyaza Lesufi, LUR vir onderwys in Gauteng, het gister die skool besoek en gesê beeldmateriaal is aan die polisie oorhandig wat drie leerlinge van ander skole op die toneel plaas waar Mathebula vermoor is. Themba Chauke, Mathebula se oom, het Lesufi vergesel en gesê die seun het ŉ blink toekoms gehad. “Om te dink dit sou só eindig… ek het so baie van hom verwag… hy was so ambisieus; dit is jammer dat dit só moes eindig,” het Chauke gesê. “Ons wil graag ons opregte meegevoel aan die familie betuig en hulle van ons ondersteuning verseker,” het Lesufi gesê. Hy het verder gesê die departement verkeer tans onder druk en benodig hulp met die veiligheid van leerders. Die motief vir die moord op Mathebula is nie in dié stadium bekend nie.